Eile Postimehes ilmunud Ahto Lobjaka arvamuslugu püüdis sotsiaalmeedias palju tähelepanu. Paljusid lugejaid ärritas lause: «Iga Pariisi moslem on rohkem eurooplane – k.a mõrvarid – kui nahavärvile või seedimata kristlusele toetuv poolharitlane Eestis.»

Pullerits juhtis intervjuus tähelepanu, et seda lauset lugedes jääb Lobjaka tekstist teistsugune mulje, kui autor ise võib-olla soovis. «Te peate arvestama retseptsiooniga ehk võimaliku vastuvõtjaga. Sellise sõnastusega olete tekitanud endale edaspidiseks väga palju negatiivset eelhoiakut ja vaenlasi,» sõnas Pullerits.

Lobjakas vastas: «Te pole võib-olla tähele pannud, aga ma olen kirjutanud lugusid kusagil kümmekond aastat. Mul pole kunagi olnud soovi võita endale sõpru. Mul ei ole olnud ka erilist õpetamissoovi.»